钦定古今图书集成/明伦汇编/官常典/第509卷 > 卢政
## 钦定古今图书集成/明伦汇编/官常典/第509卷 > 卢政

按《宋史》本传：“政，太原文水人。以神卫都头从刘平与
夏人战延州，卤薄西南隅，兵不得成列，政引数骑挑
战，发伏弩二百射却之。日且暮，政说平曰：‘今处山间，
又逼污泽，宜速退保后山，须明决战。不然，彼夜出乘
高蹙我，何以御之’？平不听，遂败。政脱身归。黄德和诬
平降贼。仁宗引政问状，政言平被执，非降也。”因自陈
失主将当死，帝义其言，赦之，以为供奉官、德州兵马
监押。预讨贝州，率勇敢数百人，飞环絓堞而登，守者
莫能亢，大军乘之以入。迁内殿承制。南征侬智高，亦
有功。历秦凤、高阳关都钤辖。治平、熙宁中，为捧日、天
武四厢都指挥使，三卫都虞候、副都指挥使，泾原、定
州、并代州、定四路副都总管，累转祁州团练、昌州防
御、黔州观察使。拜武泰军节度使。政时年七十三，气
貌不衰，侍立殿下，虽久无惰容，能上马踊跃，观者壮
之。早朝暴卒。赠开府仪同三司。